EURÓPSKA KOMISIA V Bruseli12. 9. 2018 COM(2018) 632 final SPRÁVA KOMISIE EURÓPSKEMU PARLAMENTU A RADE o hodnotení európskeho systému hraničného dozoru (EUROSUR)

















Príspevok Európskej komisie k zasadnutiu lídrov



v Salzburgu 19. – 20. septembra 2018



Obsah 1. Úvod 2. Základné informácie 3. Hodnotenie systému EUROSUR 3.1.Rozsah hodnotenia 3.2.Aktuálny stav vykonávania systému EUROSUR 3.3.Výsledky hodnotenia 3.3.1.Relevantnosť 3.3.2.Účinnosť 3.3.3.Efektívnosť 3.3.4.Súdržnosť 3.3.5.Pridaná hodnota EÚ 3.4.Súlad so základnými právami a vplyv na ne 3.4.1.Tretie krajiny a zásada zákazu vyhostenia alebo vrátenia 3.4.2.Spracúvanie osobných údajov 3.4.3.Navrhované zlepšenia 4. Otázky, ktoré si vyžadujú ďalšiu pozornosť

4.1.Zlepšenie fungovania systému EUROSUR 4.1.1.Posilnenie kompetencií národných koordinačných centier 4.1.2.Zlepšenie riadenia systému EUROSUR 4.1.3.Zníženie technických požiadaviek 4.1.4.Využívanie zlúčených služieb Eurosuru 4.2.Rozšírenie rozsahu systému EUROSUR 4.2.1.Zahrnutie hraničných kontrol na hraničných priechodoch 4.2.2.Dozor nad vzdušnými hranicami 4.2.3.Spolupráca so susednými tretími krajinami 4.2.4.Systém EUROSUR a integrované riadenie hraníc 5. Závery a nadväzujúce opatrenia



0.Úvod Efektívne riadenie vonkajších hraníc Únie je najvyššou prioritou a podmienkou na riadne vykonávanie a zachovanie voľného pohybu v schengenskom priestore, ktorý je jedným z najvýznamnejších úspechov európskej integrácie. V nariadení (EÚ) č. 1052/2013 prijatom v roku 2013, ktorým sa zriaďuje európsky systém hraničného dozoru (EUROSUR), sa poskytuje spoločný rámec pre výmenu informácií a spoluprácu medzi orgánmi hraničného dozoru členských štátov a Európskou agentúrou pre pohraničnú a pobrežnú stráž (Frontex) (ďalej len ako „agentúra“). Rámec systému EUROSUR funguje od 2. decembra 2013. V nariadení sa stanovuje povinnosť Komisie predkladať každé štyri roky celkové hodnotenie systému EUROSUR, ktoré bude v prípade potreby sprevádzané primeranými návrhmi na zmenu nariadenia. Nariadením o európskej pohraničnej a pobrežnej stráži, ktoré bolo prijaté 14. septembra 2016, sa zriadila európska pohraničná a pobrežná stráž (EBCG), za ktorú spoločne zodpovedajú agentúra a členské štáty, rozšíril sa ním mandát agentúry a vymedzili sa v ňom zložky európskeho integrovaného riadenia hraníc. Keďže agentúra zohráva zásadnú úlohu pri vykonávaní systému EUROSUR, novinky, ktoré sa zaviedli v nariadení o EBCG, majú významný dosah na každodenné vykonávanie systému EUROSUR a musia sa zohľadniť pri ďalšom rozvoji systému EUROSUR. S cieľom zohľadniť úplné vykonávanie nariadenia o EBCG a jeho dosah na systém EUROSUR sa hodnotenie systému EUROSUR, ktoré bolo pôvodne naplánované na december 2016, preložilo na september 2018. 1.Základné informácie

Systémom EUROSUR sa zriaďuje mechanizmus na výmenu informácií a spoluprácu, ktorý umožňuje rôznym vnútroštátnym orgánom vykonávať činnosti hraničného dozoru s cieľom vymieňať si informácie a spolupracovať na taktickej, prevádzkovej a strategickej úrovni v rámci jednotlivých členských štátov, ako aj medzi nimi, a s agentúrou. Účelom systému EUROSUR je odhaľovanie neregulárneho prisťahovalectva a cezhraničnej trestnej činnosti, ich predchádzanie a boj proti nim, ako aj prispievanie k ochrane a záchrane životov migrantov. Cieľom systému EUROSUR je zlepšiť situačnú informovanosť a zvýšiť reakčnú spôsobilosť na vonkajších hraniciach členských štátov . Systém EUROSUR sa uplatňuje pri dozore nad vonkajšími pozemnými a námornými hranicami. Na dobrovoľnom základe sa môže ďalej uplatňovať pri dozore nad vzdušnými hranicami a pri hraničných kontrolách na hraničných priechodoch. Činnosti hraničného dozoru v rámci systému EUROSUR zahŕňajú monitorovanie, odhaľovanie, identifikáciu, sledovanie, predchádzania a zachytávanie prípadov neoprávneného prekročenia. Systém EUROSUR sa neuplatňuje na žiadne právne ani administratívne opatrenie prijaté po tom, ako príslušné orgány členského štátu zachytili cezhraničnú trestnú činnosť alebo neoprávnené prekročenie vonkajšej hranice osobami, a najmä sa nevzťahuje na aspekty v súvislosti s trestným stíhaním. Hlavnými zložkami systému EUROSUR sú: ·národné koordinačné centrá, ktoré v každom členskom štáte fungujú ako centrá pre spoluprácu a výmenu informácií medzi agentúrami v oblasti hraničného dozoru, ·komunikačná sieť, ktorej cieľom je podporovať výmenu informácií v rámci systému EUROSUR vrátane citlivých informácií a utajovaných skutočností EÚ, ako aj podporovať hostingové služby a videokonferencie agentúry, ·zlúčené služby Eurosuru poskytované agentúrou, ktorých účelom je zabezpečovať pre členské štáty a agentúru služby dozoru na vonkajších hraniciach a v predhraničnej oblasti založené na kombinácii činností dozoru a zdrojov informácií, ako sú satelitné snímky, služby hlásenia lodí a meteorologické a environmentálne služby, ·rôzne situačné prehľady, ktoré obsahujú informácie o udalostiach a hliadkových prostriedkoch, ako aj analytické informácie. Každý členský štát zodpovedá za svoj vlastný národný situačný prehľad. Agentúra zodpovedá za európsky situačný prehľad, ktorý zahŕňa územie členských štátov, ako aj za spoločný súbor predhraničných spravodajských informácií, ktorý zahŕňa oblasť za vonkajšími hranicami. V nariadení sa ďalej stanovuje zvýšená reakčná spôsobilosť, a to predovšetkým prostredníctvom zriadenia úsekov vonkajších hraníc členskými štátmi. Na základe analýzy rizík a po dohode s dotknutým členským štátom priraďuje agentúra týmto úsekom hraníc rôzne stupne vplyvu (nízky, stredný, vysoký). Na základe priradených stupňov vplyvu prijmú členské štáty a agentúra zodpovedajúce opatrenia reakcie. V nariadení sa ďalej stanovuje rámec pre výmenu informácií a spoluprácu so susednými tretími krajinami na účely vykonávania systému EUROSUR v otázkach, ako je výmena osobných údajov, ktorá je na základe nariadenia (EÚ) č. 1052/2013 prísne obmedzená. 2.Hodnotenie systému EUROSUR 2.0.Rozsah hodnotenia Hodnotenie pokrýva celý rozsah nariadenia (EÚ) č. 1052/2013 a zameriava sa na jeho vykonávanie členskými štátmi a agentúrou. V súlade s článkom 22 ods. 2 tohto nariadenia a usmerneniami o lepšej právnej regulácii zahŕňa posúdenie: ·relevantnosti systému EUROSUR a pokračujúcej platnosti základu, z ktorého vychádza, ·účinnosti systému EUROSUR prostredníctvom posúdenia dosiahnutých výsledkov vo vzťahu k stanoveným cieľom, ·efektívnosti systému EUROSUR vrátane hodnotenia efektívnosti nákladov, ·súdržnosti systému EUROSUR s ďalšími politikami a právnymi aktmi a ·pridanej hodnoty nariadenia pre EÚ prostredníctvom kontroly uplatňovania princípu subsidiarity.

Súčasťou hodnotenia je aj nezávislé posúdenie súladu so základnými právami a vplyvu na ne, ktoré vykonala Agentúra pre základné práva. 2.1.Aktuálny stav vykonávania systému EUROSUR Systém EUROSUR zahŕňa rámec riadenia, ako aj systém na výmenu informácií. Vo všeobecnosti sa vykonávanie rámca systému EUROSUR uskutočnilo spôsobom, ktorý sa stanovuje v nariadení: ·Všetky členské štáty zriadili svoje vlastné národné koordinačné centrá, ktoré fungujú ako kontaktné miesta pre hraničný dozor na vnútroštátnej úrovni a sú väčšinou v nepretržitej prevádzke. V závislosti od rozdelenia kompetencií a geografickej polohy daného členského štátu sa národné koordinačné centrá využívajú buď na velenie a riadenie, pokiaľ ide o príslušníkov pohraničnej stráže, alebo len ako „centrá“ na koordinovanie činností hraničného dozoru. Všetky národné koordinačné centrá spolupracujú a vymieňajú si informácie s centrami v iných členských štátoch, ako aj s agentúrou, a takmer všetky z nich aj s ďalšími vnútroštátnymi orgánmi toho istého členského štátu. V rámci schengenského hodnotiaceho mechanizmu sa zistilo, že viacero členských štátov ešte musí uviesť svoje centrá do úplného súladu s požiadavkami stanovenými v nariadení (EÚ) č. 1052/2013. ·Všetky členské štáty vypracovali národný situačný prehľad o situácii na svojich hraniciach a vymieňali si informácie o mimoriadnych udalostiach na hraniciach (vrstva udalostí) a analytické správy (analytická vrstva). No v súčasnosti si len polovica členských štátov vymieňa na vnútroštátnej úrovni prostredníctvom operačnej vrstvy informácie o polohe svojich hliadkových prostriedkov. Polovica členských štátov si vymieňa aj informácie zo svojho národného situačného prehľadu so susednými členskými štátmi. ·Všetky členské štáty vymedzili svoje úseky hraníc, ku ktorým agentúra po dohode s dotknutými členskými štátmi priradila a prispôsobila stupne vplyvu. Agentúra poskytla podporu poskytovanú úsekom hraníc s najvyšším stupňom vplyvu všetkým dotknutým členským štátom, ako sú Taliansko a Grécko. ·Všetky členské štáty predložili Komisii správu o svojej spolupráci so susednými tretími krajinami. Takáto spolupráca sa väčšinou uskutočňuje v rámci regionálnych sietí pre spoluprácu alebo prostredníctvom bilaterálnych dohôd. V rámci hodnotenia členské štáty poskytli Komisii znenia vybraných bilaterálnych dohôd, ktoré uzavreli s tretími krajinami. ·Agentúra v súčasnosti poskytuje trinásť zlúčených služieb Eurosuru. Tieto služby poskytujú informačné služby s vysokou pridanou hodnotou všetkým národným koordinačným centrám prostredníctvom komunikačnej siete systému EUROSUR, ako aj priamo spoločným operáciám, ktoré koordinuje agentúra. Prostredníctvom týchto služieb sa podporujú operácie na hraniciach, odhaľuje sa a analyzuje sa cezhraničná trestná činnosť, ako sú prevádzačstvo a pašovanie zbraní, drog, cigariet a ďalších výrobkov, a odhaľujú sa migranti v tiesni. Ďalej slúžia na podporu hliadkovacích činností členských štátov. Zlúčené služby Eurosuru sú výsledkom každodennej spolupráce agentúry s Európskou námornou bezpečnostnou agentúrou (EMSA), Európskou agentúrou pre kontrolu rybárstva (EFCA) a Satelitným strediskom EÚ, pričom tieto služby sa rozšírili vďaka finančnej podpore z vesmírneho programu EÚ Copernicus. V súčasnosti sa v rámci európskej spolupráce pri činnostiach pobrežnej stráže a v rámci trojstrannej pracovnej dohody medzi agentúrami EMSA, EFCA a agentúrou testuje nová služba s názvom „viacúčelový vzdušný dozor“. ·Komunikačnú sieť systému EUROSUR zavádza a prevádzkuje agentúra. Od decembra 2013 boli do európskeho situačného prehľadu oznámené a prostredníctvom neho vymenené informácie o viac ako 184 000 udalostiach na hraniciach. V januári 2018 agentúra oficiálne dokončila bezpečnostnú certifikáciu tejto siete, čo jej umožňuje vymieňať si informácie označené stupňom utajenia EU Restricted s národnými koordinačnými centrami. Aby bola táto výmena informácií ešte viac používateľsky ústretová, je potrebné ďalej zlepšiť dostupnosť siete a používateľské rozhranie. Týmto sa umožní členským štátom rýchlejšie a lepšie využívať dostupné informácie. Hoci už teraz existuje určitý stupeň rôznorodosti informácií zaznamenávaných v systéme EUROSUR v súvislosti s druhom mimoriadnych udalostí, ako aj časovým rámcom na hlásenie do situačného prehľadu, stále je možné zlepšiť využívanie dostupných informácií na analytické účely, a to prostredníctvom viac automatizovaného riadenia informácií. ·Komunikačná sieť systému EUROSUR medzi národnými koordinačnými centrami a agentúrou bola spustená spoločne s ďalším informačným systémom spravovaným agentúrou, ktorý je určený pre aplikáciu agentúry na podávanie správ týkajúcich sa spoločných operácií (Joint Operations Reporting Application – ďalej len „JORA“), ktorá plní podobné úlohy. Táto nadbytočnosť spôsobuje členským štátom komplikácie a negatívne ovplyvňuje kvalitu hlásení na vonkajších hraniciach. Situácia sa zlepšuje vzhľadom na to, že agentúra postupne zlučuje aplikáciu JORA a komunikačnú sieť systému EUROSUR, ktoré by mali v strednodobom horizonte splynúť v jediný nástroj. ·Komisia prijala v roku 2015 príručku EUROSUR, ktorá obsahuje technické a prevádzkové usmernenia, odporúčania a osvedčené postupy týkajúce sa aj spolupráce s tretími krajinami. 2.2.Výsledky hodnotenia 2.2.0.Relevantnosť Migračná kríza, najmä pokiaľ ide o západobalkánsku migračnú trasu v rokoch 2015 a 2016, a teroristické útoky, ktoré sa odohrali v Európe, sú dvomi hlavnými krízovými situáciami, ktorým musela EÚ čeliť od prijatia systému EUROSUR. Počas oboch krízových situácií sa jasne ukázalo, že európska pohraničná a pobrežná stráž musí mať k dispozícii spoľahlivý a komplexný rámec na výmenu informácií a spoluprácu. V tejto súvislosti je potrebné ďalej vyvíjať systém EUROSUR. Systém EUROSUR je dôležitý pre predchádzanie neregulárnemu prisťahovalectvu a v boji proti cezhraničnej trestnej činnosti. Bolo nahlásených viacero prípadov, keď sa vďaka informáciám, ktoré si členské štáty vymenili prostredníctvom systému EUROSUR s agentúrou alebo medzi sebou, podarilo predísť prípadom pašovania drog, zbraní, cigariet a iného nelegálneho tovaru, ako aj prevádzačstvu, a zadržať pašerákov a prevádzačov, ktorí boli následne postavení pred súd. Príklady využitia zlúčených služieb Eurosuru na boj proti cezhraničnej trestnej činnosti Príslušníci gréckej pobrežnej stráže využili dostupné spravodajské informácie a 29. novembra 2014 odhalili trajekt s 9 nákladnými vozidlami, ktorý sa plavil pod vlajkou Tanzánie. Plavidlo dlhodobo sledovali prostredníctvom zlúčených služieb Eurosuru. V nákladných vozidlách našli značné množstvo tabaku a viac ako 60 miliónov cigariet bez akýchkoľvek dokladov o legálnej držbe. V tom čase to bolo druhé najväčšie množstvo, ktoré sa gréckej pobrežnej stráži podarilo zadržať, a jeho približná hodnota bola zhruba 30 000 000 EUR.

Plavidlo Haddad I (ktoré sa plavilo pod vlajkou Bolívie) bolo niekoľko mesiacov označené za potenciálne podozrivé a bolo sledované prostredníctvom zlúčených služieb Eurosuru. V septembri 2015 ho na základe nezvyčajného správania na mori zastavili a skontrolovali grécke orgány. Táto operácia viedla k odhaleniu približne 5 000 zbraní, 500 000 nábojov a pašovaných cigariet na palube, pričom plavidlo smerovalo do Líbye. Grécka pobrežná stráž zadržala 15. júna 2017 nákladnú loď (Golendri) s pašovanými cigaretami a zatkla šesť pašerákov. Na základe žiadosti gréckej pobrežnej stráže boli zlúčené služby Eurosuru využité pri monitorovaní tohto pašeráckeho plavidla smerujúceho z Čiernej Hory na Krétu. Zlúčené služby Eurosuru prispeli v júli 2017 k zachyteniu nákladnej lode Falkvag. Plavidlo bolo spozorované zo vzduchu a jeho pohyb monitorovala agentúra. Všetky získané informácie boli postúpené španielskemu národnému koordinačnému centru. Bolo zaistených šesť kontajnerov pašovaných cigariet. V španielskych médiách sa uvádzalo, že „toto bolo historicky najväčšie množstvo zaistené španielskymi colnými orgánmi.“ Vo viacerých prípadoch systém EUROSUR priamo prispel k záchrane stoviek životov migrantov, pričom títo migranti boli najprv spozorovaní na mori a následne sa spustili mechanizmy pátrania a záchrany. Systém EUROSUR nepriamo prispel k záchrane mnohých ďalších životov, a to prostredníctvom vytvorenia a zabezpečenia spolupráce a výmeny informácií medzi príslušníkmi pohraničnej a pobrežnej stráže, ktorí pracujú v národných koordinačných centrách a námorných záchranných koordinačných centrách.



Príklady toho, ako zlúčené služby Eurosuru prispeli k záchrane životov migrantov Agentúra v októbri 2015 s využitím zlúčených služieb Eurosuru odhalila neidentifikované objekty na mori v oblasti blízko líbyjského pobrežia. Informácie boli okamžite postúpené talianskym orgánom, ktoré zase informovali vlajkovú loď operácie EUNAVFOR MED nachádzajúcu sa v danej oblasti, čo viedlo k záchrane migrantov. V septembri 2016 prispeli zlúčené služby Eurosuru k záchrane osôb v tiesni na mori severne od Maroka, a to vďaka najmodernejšej satelitnej rádiovej technológii. Marockí úradníci informovali španielske orgány o lodi, ktorá sa stratila na mori, no neuviedli jej presnú polohu. Agentúra požiadala v rámci zlúčených služieb Eurosuru o satelitnú snímku danej oblasti, ktorá odhalila objekt na mori. Informácie boli okamžite postúpené španielskym orgánom, ktoré spustili pátraciu a záchrannú operáciu. V uvedenej oblasti sa našla loď s 35 migrantmi vrátane žien a detí, pričom tieto osoby zachránilo francúzske plavidlo, ktoré bolo nasadené v rámci spoločnej operácie Indalo. V rámci spoločnej operácie Indalo 2017 boli 24. júna 2017 v rámci následného letu zameraného na odhalenie plavidiel, odhalené dva malé gumené člny so 73 osobami na palube. Nedávno posilnené zlúčené služby Eurosuru potvrdili polohu lode severne od severného pobrežia Afriky, čo dokazuje ich schopnosť objaviť aj malé objekty (o dĺžke 5 až 7 metrov) na mori. Osoby na člnoch boli zachránené a odvezené do bezpečia, do španielskeho prístavu Motril. Nová zlúčená služba Eurosuru pre viacúčelový vzdušný dozor prispela v októbri 2017 k pátracím a záchranným operáciám, ktoré sa týkali 19 rôznych plavidiel v Stredozemnom mori, čo viedlo k záchrane približne 716 migrantov. V novembri 2017 bolo odhalených celkovo 8 plavidiel v centrálnej časti Stredozemného mora, čo viedlo k záchrane približne 314 migrantov.

2.2.1.Účinnosť Rámec systému EUROSUR je účinný v oblasti podpory výmeny informácií a spolupráce. Vytvorenie národných koordinačných centier prinieslo pridanú hodnotu, keďže sa zlepšila spolupráca a výmena informácií medzi agentúrami na vnútroštátnej a regionálnej úrovni, ako aj so susednými členskými štátmi a s agentúrou. Úloha národných koordinačných centier by sa mohla ešte viac posilniť zabezpečením lepšej koordinácie riadenia hraníc na miestnej a regionálnej úrovni, a mohla by zahŕňať ďalšie aspekty integrovaného riadenia hraníc, ako je monitorovanie sekundárneho pohybu.



Príklady toho, ako systém EUROSUR prispel k zlepšeniu reakčnej spôsobilosti v členských štátoch V Portugalsku vznikli vďaka systému EUROSUR priame komunikačné linky medzi národným veliacim a riadiacim strediskom, ktoré prevádzkuje národný systém hraničného dozoru (SIVICC), námorným záchranným koordinačným centrom (orgán pre loďstvo a námorníctvo) a leteckým veliteľstvom (vzdušné sily). Týmto krokom sa významným spôsobom zvýšila reakčná spôsobilosť v krízových situáciách. Vo Švajčiarsku sa môžu v medzinárodných nákladných vlakoch, ktoré prechádzajú cez krajinu, nachádzať neregulárni migranti. Informácie o týchto vlakoch, ktoré poskytli národné koordinačné centrá susedných členských štátov, pomohli zachrániť migrantov pred podchladením a vážnymi zraneniami v týchto vlakoch. Vľavo: Štátna polícia, karabinieri, pobrežná stráž, guardia di finanza a námorné a colné orgány pracujú bok po boku v talianskom národnom koordinačnom centre. Dole: Španielske národné koordinačné centrum zaznamenáva do systému EUROSUR informácie o zachytení motorového člna, v ktorom sa pašovali drogy. Kvalita informácií, ktoré si prostredníctvom európskeho situačného prehľadu medzi sebou vymieňajú agentúra a členské štáty, by sa mohla zlepšiť. Ako už bolo uvedené, rôzne informačné systémy, ktoré využíva agentúra, ako je aplikácia na podávanie správ týkajúcich sa spoločných operácií (JORA) a systém EUROSUR, by sa mali zlúčiť. Pomocou využitia najmodernejšej technológie by sa mala zlepšiť automatizácia a využívanie zo strany používateľov. Agentúra by mala monitorovať a v prípade potreby takisto presadzovať kvalitu služieb a informácií, ktoré sa spoločne využívajú v systéme EUROSUR. EUROSUR by sa mal zo systému celkovo vyvinúť do všeobecnejšieho rámca riadenia výmeny informácií a spolupráce, aby sa tak zvýšila jeho účinnosť. 2.2.2.Efektívnosť Náklady na vykonávanie systému EUROSUR financovaného z vnútroštátnych rozpočtov, nástrojov financovania EÚ a agentúrou, sa odhadujú približne na 130 mil. EUR, čo znamená, že zďaleka nepresiahli sumu 208 mil. EUR odhadovanú v posúdení vplyvu, ktoré je sprievodným dokumentom k legislatívneho návrhu o systéme EUROSUR z roku 2011. EÚ poskytuje členským štátom finančnú podporu na vykonávanie systému EUROSUR prostredníctvom Fondu pre vonkajšie hranice, z ktorého sa financovalo obdobie 2007 – 2013, a Fondu pre vnútornú bezpečnosť – hranice a víza v súčasnom viacročnom finančnom rámci, a to v rámci zdieľaného aj priameho riadenia. Vykonávanie týchto nástrojov sa hodnotí osobitne. Systém EUROSUR so sebou priniesol len obmedzenú administratívnu záťaž. Jedným zdrojom administratívnej záťaže, na ktorý upozornili zainteresované strany, s ktorými sa uskutočnila konzultácia, je potreba manuálneho zásahu pri výmene informácií.

Podľa zainteresovaných strán však výhody lepšej situačnej informovanosti a reakčnej spôsobilosti, ktoré priniesol systém EUROSUR, vyvažujú náklady spojené s vykonávaním systému EUROSUR. Vďaka systému EUROSUR sa posilnili synergie na európskej úrovni, čím sa obmedzili náklady na vnútroštátnej úrovni. 2.2.3.Súdržnosť Prostredníctvom systému EUROSUR sa posilňujú synergie a následne aj súdržnosť s ďalšími politikami: národné koordinačné centrum je kontaktným miestom pre operačnú spoluprácu s ďalšími aktérmi politiky v oblastiach, ako sú námorné záležitosti, bezpečnosť a colná kontrola. Systém EUROSUR je takisto dobrým príkladom spolupráce medzi občianskym a vojenským sektorom, keďže vo viacerých národných koordinačných centrách pôsobia aj vojenské subjekty, napríklad námorní dôstojníci. Zlúčené služby Eurosuru sú na úrovni EÚ nástrojom, ktorý možno použiť v súvislosti s ďalšími funkciami pobrežnej stráže, napríklad na kontrolu rybolovu. Pokiaľ ide o vonkajšiu bezpečnosť, existujú aj vzájomné prínosy, ako napríklad postúpenie informačných produktov systému EUROSUR prostredníctvom agentúry operácii SBOP EUNAVFOR MED SOPHIA. Zlúčené služby Eurosuru sú ďalej nástrojom na sfunkčnenie výskumných projektov a programov, a sú konkrétnym výsledkom vesmírneho programu EÚ Copernicus. Systém EUROSUR by sa mal zmeniť a prispôsobiť novinkám, ktoré boli zavedené v nariadení o EBCG, a mal by sa v ňom zohľadniť nielen nový mandát agentúry, ale aj vykonávanie integrovaného riadenia hraníc EÚ. 2.2.4.Pridaná hodnota EÚ Európska komunita v oblasti riadenia hraníc plne uznáva pridanú hodnota EÚ v súvislosti so systémom EUROSUR. O odstránení rámca systému EUROSUR nie je možné uvažovať, keďže väčšina členských štátov je od neho v oblasti hraničného dozoru závislá. Zlúčené služby Eurosuru majú skutočnú pridanú hodnotu pre koncových používateľov v oblasti hraničného dozoru. Žiadna vnútroštátna organizácia pohraničnej stráže by si nemohla sama dovoliť vesmírne služby dozoru a ďalšie diaľkové platformy, ktoré ponúkajú zlúčené služby Eurosuru. 2.3.Súlad so základnými právami a vplyv na ne Agentúra pre základné práva (ďalej len „agentúra FRA“) posúdila systém EUROSUR. Agentúra FRA dospela vo svojej správe k záveru, že systém EUROSUR je v súlade so základnými právami, ako aj so zásadami ochrany údajov, pričom navrhla viacero možných zlepšení. 2.3.0.Tretie krajiny a zásada zákazu vyhostenia alebo vrátenia Agentúra FRA venovala osobitnú pozornosť otázke zásady zákazu vyhostenia alebo vrátenia, pokiaľ ide o spoluprácu s tretími krajinami v oblasti riadenia hraníc, a nezaznamenala žiadne porušenia. Väčšina z 20 členských štátov, ktoré uzavreli dvojstranné dohody s tretími krajinami v oblasti hraničného dozoru, vykonáva všeobecné posúdenie dodržiavania základných práv v tretích krajinách, pričom 11 členských štátov zapracovalo ochranné doložky o základných právach do svojich dohôd. Agentúra FRA posúdila sedem náhodne vybraných dvojstranných dohôd, pričom ani jedna z nich neobsahovala ustanovenia, ktoré by odporovali ustanoveniam o základných právach zakotveným v Charte základných práv EÚ a v odôvodnení 15 a článku 2 ods. 4 nariadenia (EÚ) č. 1052/2013. Podľa posúdenia agentúry FRA väčšina dohôd obsahuje všeobecný odkaz, v ktorom sa uvádza, že dohoda sa musí vykonávať v súlade s medzinárodnými záväzkami strán a možno ju objasniť prostredníctvom výslovných záruk, na základe ktorých sa podporí také vykonávanie, ktoré je v súlade so základnými právami. 2.3.1.Spracúvanie osobných údajov Vo všeobecnosti sa v rámci systému EUROSUR osobné údaje spracúvajú riadnym spôsobom na základe príslušnej odbornej prípravy a usmernení v príručke EUROSUR. Agentúra si s členskými štátmi v kontexte systému EUROSUR nevymieňa okrem identifikačných čísiel lodí žiadne iné osobné údaje. Iba šesť členských štátov v rámci svojho vnútroštátneho vykonávania systému EUROSUR spracúva osobné údaje. 2.3.2.Navrhované zlepšenia Agentúra FRA navrhla vo svojej správe viacero možných zlepšení systému EUROSUR, napríklad zahrnutie osobitných doložiek, podľa ktorých sa daná dohoda musí uplatňovať v súlade so základnými právami, a to pri plnom dodržiavaní zásady zákazu vyhostenia alebo vrátenia, pričom v budúcich dohodách s tretími stranami sa musia zohľadniť základné záruky na ochranu údajov. Agentúra navrhla ako možnú alternatívu vývoj technických a procesných riešení, na základe ktorých by sa ľahšie dokumentovali udalosti spojené s pátraním a záchranou, ako aj udalosti týkajúce sa zraniteľných skupín osôb, ako sú deti. Agentúra FRA sa domnieva, že týmto spôsobom by sa mohlo zmierniť riziko porušovania ľudských práv.

3.Otázky, ktoré si vyžadujú ďalšiu pozornosť Plánované zmeny nariadenia o systéme EUROSUR môžu viesť k týmto zlepšeniam: 3.0.Zlepšenie fungovania systému EUROSUR EUROSUR by sa mal rozvinúť zo systému na rámec riadenia podporujúci výmenu informácií a spoluprácu na národnej a regionálnej úrovni, ako aj na úrovni EÚ a s tretími stranami. 3.0.0.Posilnenie kompetencií národných koordinačných centier Zriadenie národných koordinačných centier v členských štátoch je jedným z najväčších úspechov nariadenia o systéme EUROSUR. V prípade, že sa na kontrole hraníc podieľa viacero vnútroštátnych orgánov, národné koordinačné centrum často slúži ako „platforma“ na podporu spolupráce medzi agentúrami a viacerými organizáciami, ktoré patria pod rôzne ministerstvá. Národné koordinačné centrum ďalej prispelo k vybudovaniu spolupráce medzi agentúrami na vyššej ako len vnútroštátnej úrovni a podporilo bilaterálnu a multilaterálnu spoluprácu v oblasti hraničného dozoru. Model národných koordinačných centier sa v súčasnosti zavádza v tretích krajinách, čím sa umožní rozvoj regionálnych sietí pre spoluprácu. Pri každom ďalšom vývoji systému EUROSUR, ktorého cieľom bude podporiť integrované riadenie európskych hraníc, by sa mala zohľadniť rôznorodosť administratívnych štruktúr a kultúr v členských štátoch. Posilnením a objasnením úlohy a kompetencií národného koordinačného centra sa umožní udržať určitý nevyhnutný stupeň flexibility pri vykonávaní systému a súčasne zvýšiť intenzitu výmeny informácií a spolupráce. 3.0.1.Zlepšenie riadenia systému EUROSUR V nariadení o systéme EUROSUR by sa mali lepšie vymedziť úlohy a kompetencie jednotlivých subjektov, a to s cieľom zlepšiť výmenu informácií a vybudovať dôveru medzi zainteresovanými stranami. Napríklad by sa malo podrobnejšie objasniť hlásenie udalostí a poskytovanie informačných služieb prostredníctvom systému EUROSUR, pričom by sa mali predovšetkým vymedziť zodpovedné subjekty, ako aj to, kto vlastní informácie a aký je časový rámec na nahlásenie mimoriadnych udalostí. Mali by sa zaviesť normy, na základe ktorých by sa zjednotili postupy hlásenia, druhy nahlasovaných udalostí a technické rozhrania s cieľom podporiť prepojenie medzi zariadeniami. Mal by sa vytvoriť automatizovaný mechanizmus na riadenie a presadzovanie kvality výmeny informácií v rámci systému EUROSUR. 3.0.2.Zníženie technických požiadaviek Rýchly vývoj technológií je kľúčovým faktorom, na základe ktorého je možné nové a efektívnejšie vykonávanie riešení týkajúcich sa výmeny informácií. Aby bolo možné v krátkom čase vybudovať systém EUROSUR, bolo kľúčové zaviesť prísne technické požiadavky týkajúce sa napríklad štruktúry situačných prehľadov, no tieto požiadavky sa môžu rýchlo stať prekážkou v rýchlej a efektívnej výmene informácií, a tak brániť ďalším zlepšeniam. Okrem výmeny informácií medzi subjektmi na vnútroštátnej úrovni a úrovni EÚ, ako sa uvádza v nariadení o systéme EUROSUR, by sa napríklad mohli rýchlejšie vymieňať taktické a prevádzkové informácie na miestnej úrovni medzi členskými štátmi na dvojstrannom a mnohostrannom základe v rámci globálneho rámca systému EUROSUR. To isté platí aj pre výmenu informácií v rámci spoločných operácií prostredníctvom systému agentúry JORA, ktorý je takisto primárnym zdrojom informácií pre systém EUROSUR. 3.0.3.Využívanie zlúčených služieb Eurosuru Zlúčené služby Eurosuru sú súborom nástrojov informačných služieb, ktoré sú výsledkom intenzívnej spolupráce medzi agentúrami na úrovni EÚ. Panuje všeobecná zhoda, že tento mechanizmus prináša skutočnú pridanú hodnotu EÚ operáciám v oblasti riadenia hraníc. Paralelne s rozvojom hraničného dozoru sa vyvíjajú aj nové nástroje, napríklad viacúčelový vzdušný dozor. Vďaka systému EUROSUR by malo byť možné rýchle nasadenie takýchto nových služieb pri súčasnom zaistení dodržiavania základných práv a požiadaviek na ochranu údajov.